Document ID: 31998R1980

Uredba Komisije (ES) št. 1980/98
z dne 17. septembra 1998
o odpiranju in upravljanju tarifnih kvot Skupnosti in tarifnih plafonov ter vzpostavitvi nadzora Skupnosti v okviru referenčnih količin za nekatere kmetijske proizvode s poreklom iz afriških, karibskih in pacifiških držav (držav AKP)
KOMISIJA EVROPSKIH SKUPNOSTI JE
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1706/98 z dne 20. julija 1998 o dogovorih v zvezi s kmetijskimi proizvodi in blagom, ki izvirajo iz predelave kmetijskih proizvodov s poreklom iz afriških, karibskih in pacifiških držav (držav AKP), in o razveljavitvi Uredbe (EGS) št. 715/90 [1], in zlasti člena 30 Uredbe,
ker četrta Konvencija AKP-ES [2], v nadaljevanju "Konvencija", predvideva, da se carine pri uvozu nekaterih proizvodov s poreklom iz držav AKP v Skupnost opustijo ali znižajo v okviru tarifnih kvot, tarifnih plafonov ali referenčnih količin; ker se bodo tarifne kvote, tarifni plafoni ali referenčne količine, predvidene v Konvenciji, odpirali letno, dokler Konvencija ne poteče;
ker je Skupnost dolžna sprejeti ukrepe za izvajanje, povezane z odpiranjem in upravljanjem tarifnih kvot, tarifnih plafonov in referenčnih količin Skupnosti;
ker Uredba Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti [3], kakor je bila nazadnje spremenjena z Uredbo (ES) št. 1677/98 [4], vsebuje določbe za upravljanje tarifnih kvot, ki naj se uporabljajo v skladu s kronološkim zaporedjem datumov prejema deklaracij za sprostitev v prosti promet, in določbe, ki urejajo nadzor nad preferencialnim uvozom;
ker je bilo na pogajanjih za vmesno revizijo Lomejske konvencije sklenjeno, da naj bi spremembe dogovorov začele veljati 1. januarja 1996; ker je torej treba predvideti, da se z istim dnem začne uporabljati ta uredba in da se razveljavijo uredbe Komisije (ES) št. 1280/94 [5], kakor je bila spremenjena z Uredbo (ES) št. 896/95 [6], (ES) št. 2763/94 [7], kakor je bila nazadnje spremenjena z Uredbo (ES) št. 2411/96 [8], in (ES) št. 2942/95 [9], kakor je bila spremenjena z Uredbo (ES) št. 982/96 [10];
ker so ukrepi, določeni v tej uredbi, v skladu z mnenjem Odbora za carinski zakonik,
SPREJELA NASLEDNJO UREDBO:
Člen 1
1. Carine za proizvode, naštete v Prilogi A, s poreklom iz držav AKP, sproščene v prosti promet v Skupnosti in opremljene z dokazilom o poreklu v skladu s Protokolom o poreklu h Konvenciji, je mogoče opustiti ali znižati v mejah tarifnih kvot, določenih v navedeni prilogi.
2. Tarifne kvote, navedene v tem členu, upravlja Komisija v skladu s členom 308a do 308c Uredbe (EGS) št. 2454/93.
3. Vsaka država članica zagotovi, da imajo uvozniki zadevnih proizvodov enak in neprestan dostop do kvot, dokler to omogoča stanje ustreznega obsega kvote.
Člen 2
1. Dajatve za proizvode, naštete v Prilogi B, s poreklom iz držav AKP, sproščene v prosti promet v Skupnosti in opremljene z dokazilom o poreklu v skladu s Protokolom o poreklu h Konvenciji, je mogoče opustiti v mejah tarifnih plafonov, ki so določeni v navedeni prilogi.
2. Tarifni plafoni, navedeni v tem členu, so pod nadzorom Komisije v tesnem sodelovanju z državami članicami v skladu s členom 308d Uredbe (EGS) št. 2454/93.
Člen 3
1. Dajatve za proizvode, naštete v Prilogi C, s poreklom iz držav AKP, sproščene v prosti promet v Skupnosti in opremljene z dokazilom o poreklu v skladu s Protokolom o poreklu h Konvenciji, je mogoče opustiti v mejah referenčnih količin, določenih v navedeni prilogi, in ti proizvodi so pod nadzorom Skupnosti.
2. Prevzem referenčnih količin se evidentira na ravni Skupnosti z uporabo podatkov, ki jih Komisiji pošljejo države članice v skladu s členom 308d Uredbe (EGS) št. 2454/93.
Člen 4
Komisija v tesnem sodelovanju z državami članicami sprejme vse potrebne ukrepe, da zagotovi uporabo te uredbe.
Člen 5
Uredbe (ES) št. 1280/94, (ES) št. 2763/94 in (ES) št. 2942/95 se razveljavijo.
Člen 6
Ta uredba začne veljati naslednji dan po objavi v Uradnem listu Evropskih skupnosti.
Uporablja se od 1. januarja 1996.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. septembra 1998

Labels: 3
18
6